送刁紡推官歸潤州
作者：歐陽修
朝代：宋

paragraphs: 翹翹名家子，自少能慷慨。
嘗從幕府辟，躍馬臨窮塞。
是時西邊兵，屢戰輒奔潰。
歸來買良田，俛首學秉耒。
家爲白酒醇，門掩青山對。
優游可以老，世利何足愛。
奈何從所知，又欲向并代。
主人忽南遷，此計亦中悔。
彼在吾往從，彼去吾亦退。
與人交若此，可以言節槩。